**Дейности на доброволците на БМЧК за отбелязване на 14-ти февруари – Ден на влюбените, като част от Националната АНТИСПИН кампания**

**София**

БМЧК-София ще отбележи Деня на влюбените с традиционна АНТИСПИН кампания, която акцентира върху важността на безопасното сексуално общуване. Тази година, заради въведените противоепидемични мерки, предвидените дейности са основно в онлайн формат.

**Ще бъдат осъществени следните инициативи:**

- Предшестваща информационна кампания в социалните мрежи, чрез пускане на истории, хаштаг и послания с единно мото. Кампанията ще се осъществява всеки ден в периода 09-13.02.2021 г.

- Разпространяване на песни и видеоклипове на известни изпълнители, обвързани с темата, паралелно с тематични послания, в периода 09-13.02.2021 г. във Фейсбук и Инстаграм-профилите и групите на БМЧК-София.

- Разпространяване на онлайн „Валентинки“ между доброволците на БМЧК-София. Идеята е всеки да напише послание под формата на валентинка, след което на случаен принцип ще бъдат изпратени на доброволците, и така всеки ще получи валентинка за празника.

- На 14.02.2021 г. от 20:00 ч. ще се проведе закриващо онлайн събитие в платформата ZOOM, което ще включва кратка презентация по темата, последвана от разиграване на казуси и дискусия. Предвижда се участието на доброволци от БМЧК от Благоевград, Русе и София, а водещи ще бъдат доброволци от София и Благоевград.

- Доброволци от София и Габрово ще заснемат и разпространят в социалните мрежи клип с послания по темата.

- Денят ще бъде отбелязан и с изработване на информационен плакат и забавни подаръчни опаковки на презервативи за разпечатване, като целта е информиране за основни неща, свързани с ХИВ/СПИН, и внасяне на малко настроение за празника. Разпространението ще се осъществява онлайн и/или в училища. В ПГТЕ „Хенри Форд” ще бъдат изготвени и разпространени информационни материали и плакат, а сред учениците ще могат да попълнят и анкета. На 14-ти февруари е предвидено е и онлайн събитие – презентация и дискусии през платформа ZOOM за доброволци и ученици от училището.

**Пловдив**

Доброволците на БМЧК-Пловдив са подготвили атрактивни информационни материали и забавни игри в дигитален формат, с които да привлекат вниманието на хората от област Пловдив към важните теми като: „Репродуктивно здраве“ и „Превенция на сексуално рисково поведение“ под мотото „Пази се днес, за да обичаш утре“. Планирани са онлайн обучение в платформата Zoom, което ще е достъпно за всички чрез Фейсбук и страницата на БМЧК-Пловдив в Инстаграм. Ще има и онлайн конкурс, който ще насърчи всички потребители на социални мрежи в периода 1 – 14 февруари т.г. да споделят в страницата на събитието снимки, показващи как са съхранили любовта си през годините. Потребителите ще оценяват снимките със сърчице, а победителите ще получат награди.

**Варна**

Доброволците на БМЧК-Варна ще проведат АНТИСПИН кампания на входа на морската градина от 14:00 ч. на 14.02. с раздаване на презервативи и ръчно изработени сърчица с любовни послания. Те са изготвили и бланка, на която ще приканват възрастни хора да отправят послание за любов към младежите, което да запечатат в снимка с името и възрастта си.

**Кърджали**

Доброволци от осем клуба на БМЧК ще се включат в отбелязването на 14 февруари тази година. Младежите от Кърджали, Крумовград и Джебел са изработили тематични картички с послания и информационни материали, които ще раздадат в училище и в градската част на 12.02. В с. Бенковски са подготвили колаж от снимки с млади хора, отбелязващи празника, а също и здравно-образователна презентация, която ще бъде качена в сайта на местното училище. В с. Черноочене младите хора ще запишат своите послания върху балони, с които ще украсят училищното фоайе. В гр. Ардино доброволците организират онлайн кампания „Любов под карантина“ със снимки на двойки във видеовръзка, с която да покажат, че въпреки разстоянието и наложените мерки, любовта и грижата за хората, които обичаме са това, което ни държи. В Момчилград ще се раздават картички с послания и презервативи, в ПГ по туризъм ще има табло със здравно-образователни материали за безопасното сексуално поведение.

**Шумен**

Доброволци ще проведат анкета с тематични въпроси, ще реализират благотворителен базар на открито (в зависимост от метеорологичните условия и при спазване на противоепидемичните препоръки), и ще организират обучения по метода „връстници обучават връстници“ за безопасно сексуално поведение за учениците от 8 клас в седмицата след 14 февруари.

**Стара Загора**

БМЧК-Стара Загора ще сподели в социалните мрежи презентация на тема „Превенция на ХИВ/СПИН“, която ще бъде предоставена и на ГПЧЕ „Ромен Ролан“ за представяне в „Час на класа“. Доброволците ще подготвят и анкета, която ще разпространят в училищата в града, резултатите от която ще бъдат споделени в социалните мрежи.

**Добрич**

Доброволците на БМЧК-Добрич планират да отбележат първите „Национални безопасни онлайн бързи срещи“. Те са се превърнали в традиция на областната организация, която освен страхотен начин за създаване на нови приятелства и запознанства, е възможност да се ангажира вниманието на младите с нуждата от това да се обича безопасно и популяризира безопасното сексуално поведение. Заради пандемията срещите ще се осъществят в платформата Discord, което ще даде възможност да се включат хора от цялата страна и събитието да придобие национален характер. Младежите ще подготвят информационни материали, които ще публикуват в социалните мрежи. През целия 14 февруари доброволци ще раздават презервативи в центъра на града.

**Плевен**

На 14.02.2021 г. доброволци на БМЧК-Плевен ще раздават ръчно изработени валентинки с послания за безопасен секс, а на страницата във Фейсбук ще публикуват видео материали и послания по темата. На следващия ден в СУ „Стоян Заимов” ще бъде представена презентация на тема „Превенция и контрол на ХИВ/СПИН и репродуктивно здраве“. През цялата седмица от 15 до 19.02.2021 г. в Математическата гимназия „Гео Милев” - Плевен ще се проведат дискусии на тема „Любовта и рисковете от необезопасените сексуални контакти“. Ученици и учители ще имат възможност да се снимат за спомен в специален постер-рамка. В часовете на класния ще се организират игри с награди „Как да се обичаме безопасно?”.

**Русе**

Доброволците са предвидили онлайн разпространение на информация за празника и безопасната любов. На 14.02. от 11:00 ч. в центъра на града те ще проведат и тематична информационна и фондонабирателна акция. Младежите ще вземат участие в онлайн събитие с презентация и дискусия на доброволците от София и Благоевград. За седмицата от 22.02 до 26.02. е планирана и лекция за превенция на сексуално-рисково поведение и сексуално предавани болести в ПГДВА "Йосиф Вондрак".

**Хасково**

Доброволците ще отбележат празника на 12.02.2021 г. под мотото “Обичай безопасно”, като дадат съвети на влюбените. Те ще проведат информационна кампания за превенция на ХИВ/СПИН, ще представят кратка история на празника, както и интересни факти за него, ще реализират онлайн анкета. Целта на инициативите е повишаване информираността на младежите от областта и привличане на нови доброволци.

**Разград**

На 11 и 12.02.2021 г. доброволци ще организират информационни кампании под мотото „Обичай безопасно” в училища с клубове на БМЧК в Разград, Исперих, Кубрат и Завет с раздаване на информационни брошури и диплянки. На страницата на БМЧК-Разград във Фейсбук ще бъдат популяризирани материали, свързани с безопасно сексуално поведение.

**Ямбол**

Доброволците от БМЧК-Ямбол ще се включат в онлайн кампания, като съвместно с доброволци от други области ще изработят клип "Какво за мен е любовта?", който ще бъде разпространен в социални мрежи и медии.

**Перник**

БМЧК-Перник организира онлайн информационна кампания за безопасната любов. Доброволците ще реализират и  съвместна кампания с Консултативния съвет за младежки политики с балони и информационни флаери, раздавани от "Купидони". Ще има и анонимни „валентинки“ - всеки минувач ще има възможността да напише послание за някой друг.

**Ловеч**

Изработен от доброволците клип, в който споделят какво е за тях любовта ще бъде разпространен в местните медии и онлайн. На 14.02.2021г. в центъра на града, по атрактивен и нестандартен начин ще бъдат изработени и раздадени валентинки с презервативи. Ще бъдат раздавани и сладки целувки, а всеки може да си се снима с Купидон в изработена от доброволците рамка, които да бъдат споделени в социалните мрежи.

**Търговище**

На 12.02.2021 г. от 14:00 ч. доброволците ще се включат в онлайн дискусия за превенция на сексуално рисково поведение. Водещи ще бъдат специалисти от Общински съвет по наркотични вещества - Търговище.

**Кюстендил**

На 14.02. в социалните мрежи ще бъдат качени материали за деня с мотото на кампанията, статистика и информация за възможните рискове в любовта и начините за предпазване. В Инстаграм ще има анкета за младежите с цел привличане вниманието им към необходимостта да се обичат безопасно. На училищата в областта ще бъде предоставена презентация „Обичай безопасно“, която да бъде представена в часа на класа за учениците от 8-те и 9-те класове в седмицата от 15 до 19 февруари т.г.

**Смолян**

Доброволци на БМЧК-Чепеларе ще приканват минувачи да отправят послания, свързани с любовта, написани на бяла дъска, а след това ще правят снимки, които ще бъдат качени в интернет.

**Видин**

Доброволците ще раздават тематични брошури в училищата. По идея на младежите от БМЧК-Габрово, те са направили и клип, който ще публикуват в социалните мрежи.

**Габрово**

Доброволците ще отбележат този ден с кампания в центъра на Габрово, в която са включили различни игри, раздаване на „валентинки“ със стих, както и заснемане на видео с различни участници, отговарящи на въпроса: „Какво е любовта?“, което ще бъде качено в социалните мрежи.

**Силистра**

На 14.02.2021 г. доброволци ще раздават тематични брошури в центъра на града.

**Враца**

На 14.02.2021 г. доброволците от БМЧК-Враца, съвместно с Община Враца, ще проведат в центъра на града Благотворителен еко-базар. На него ще се продават изработени от доброволците сладки „валентинки“ и хартиени цветя, предоставени от фирма-дарител.

В Instagram ще има анкета, на която всеки желаещ може да отговори, а след това ще получи случайно генерирана „валентинка“.

Младежите от БМЧК в ОУ “Хр. Ботев“ и ОУ “Св.св. Кирил и Методий“ в Мездра ще украсят в центъра на града с балони и любовни послания Дърво на любовта. Презентация за безопасен полов живот ще има в двете училища, както и онлайн-послание под надслов „Обичай безопасно!“.

В клуба на БМЧК в с. Зверино 14 февруари ще стартира с кратка информация за празника, съобщена по училищната радиоуредба. В междучасията ще звучат песни, свързана с любовта, ще се раздават и червени балони-сърчица, носещи пощенски пликове с послания за любов. Ще има рамка за снимки от сърчица с послание „Облечени в Любов“.

В клуба на БМЧК-с. Борован кампанията ще премине под мотото „Обичай, но не за ден….“. Картички за Св. Валентин и презентация по темата ще бъдат публикувани в социалните мрежи.

Доброволците на БМЧК от гр. Козлодуй ще отбележат празника с две презентации – „Традиция и история на Трифон Зарезан“ и „История на Свети Валентин“. Презентациите ще се пускат на двата телевизора, които се намират в коридорите на СУ “Хр. Ботев“.

Младежите от БМЧК в с. Кунино ще организират беседа с представяне на презентация на тема: “Сексуално-рисково поведение и превенция“, ще изработят и картички с мото “Обичай безопасно!“.

**Велико Търново**

На 15 февруари, в четири училища в града, БМЧК-В. Търново, заедно с партньорите от РЗИ, Ученическия парламент и АМАЛИПЕ ще проведат информационна АНТИСПИН кампания под мотото „Обичай безопасно“. Младежите ще раздават „валентинки”, презервативи и брошури. Доброволците да направят онлайн анкета, свързана със сексуалното здраве и информираността на подрастващите.

**Сливен**

В училищата, в които има изградени клубове на БМЧК, на 14 февруари, доброволците ще проведат информационна кампания под мотото „Обичай безопасно“ и ще раздават "валентинки" с послания.

**София област**

На 14.02. доброволците от БМЧК-Костинброд ще имат щанд на Базар, организиран от Общината. На 15.02. са планирани информационни кампании по темата в Годеч, Пирдоп, Драгоман и Етрополе, както и онлайн тематични послания и дейности в социалните мрежи.

**Монтана**

Младежите от БМЧК и РЗИ-Монтана организират на 14.02.2021 г. от 12:00 до 14:00 ч. на площад „Жеравица”, информационен пункт с експерти и доброволци. Ще има игри „Съм/не съм” и „Как да се обичаме безопасно”. Победителите ще получат ръчно направени валентинки, трифонки и картички. Ще има възможност за снимка в специален постер-рамка, а също насочване за анонимно изследване „ХИВ статус” към РЗИ и записвания за специализирани обучения.

В периода 11-18 февруари в социалните мрежи ще бъде организирана и онлайн кампания с образователни материали и клипчета.

**Пазарджик**

На 14-ти февруари младежите от БМЧК-Пазарджик ще разпространят във Фейсбук клип със снимки на доброволци, които държат в ръцете си лист, на който пише какво е за тях любовта, а също и виртуални валентинки. На 12.02. в едно от училищата, доброволци ще раздадат 50 диска с образователния филм „ Какво (не) знаем за пубертета“, както и други здравно-образователни материали.

Доброволците от БМЧК-Ракитово ще проведат онлайн разговор с презентация по темата, а в училище ще направят кът с информационни брошури и рамка за „влюбени снимки“.

В клуба на БМЧК-Белово ще направят клип с „Любовна лирика“, с който да поздравят учениците от училището, както и да го препратят на другите клубове като поздрав. Участниците ще подберат стихове, с които да съчетаят деня на виното и любовта, а в самото начало ще представят здравно- образователна информация.

Доброволците от БМЧК-Стрелча ще организират онлайн среща под мотото „ Обичай безопасно!“, а БМЧК-Панагюрище ще качат във Фейсбук информация за различните традиции, както и съвети за превенция на сексуално-рисковото поведение.

**Благоевград**

На 13.02.2021 г. младежите ще организират обучение на клуба по Сексуално рисково поведение, а на 14.02. ще раздават „валентинки“, шоколади и балони в центъра на града.

На 14.02. доброволците на организацията в Гоце Делчев ще раздават валентинки и айран, ще има и рамки за снимки и за двата празника.

Доброволците на БМЧК-Хаджидимово, Кресна и Разлог ще раздават валентинки в учебни заведения на 15.02.2021 г.

**Бургас**

Младежите от БМЧК-Бургас ще заснемат видео със стихове и ще организират специален тематичен куиз в социалните мрежи. Онлайн лекция на тема „Превенция на ХИВ/СПИН” ще чуят в „Час на класа“ учениците от 10 клас на ПМГ „Акад. Н. Обрешков“.

\*Всички дейности ще се проведат при строго спазване на въведените в страната противоепидемични мерки!